Die groot galjoen en die Harley- Davidson | News24
Die groot galjoen en die Harley- Davidson
DIS hengelkompetisie en tyd vir 'n groot brag en lieg. Dis die Marine-hotel en dis soetwyn op 'n Saterdagmiddag.
Hengelaar Een vertel vir Hengelaar Twee van sy duikery by Vleesbaai. In 'n ou skeepswrak het hy op perlemoen afgekom wat genoeg rooi-aas dra vir vyf jaar se hengel. En die rooi-aas word sommer uitprobeer.
"Man, ek sit so, toe kom daar 'n klomp groot kolsterte aangeswem. Ek sê jou, die kolle op hul sterte is so groot soos outydse 16-spoedgrammofoonplate. Toe loop gooi ek vir my eerste galjoen. Toe hy vat, sing my Penn 49A-katrol soos 'n Morris Minor wat teen die Outeniquapas uitry. Die katrol raak rooiwarm, en ek is verplig en druk hom in die see om af te koel.
"Dit lyk soos 'n Easy-wasmasjien op 'n Maandagmôre ná Paasnaweek. Ek sukkel uit strand toe en maak my stok aan die Landrover se trekstang vas. Eers toe kry ek die galjoen uit die see gesleep. Hy ploeg deur die sand en maak 'n sloot so groot soos 'n sytak van die Gouritsrivier. "Ou maat, toe ek die vis by Irvin en Johnson wil weeg, toe kan die skaal hom nie trek nie. Hulle neem toe 'n foto van die galjoen. Die foto weeg 15kg. En sê my, waar was jy vandag?" voeg Hengelaar Een as 'n nagedagte by.
"Nee", kla Hengelaar Twee, "hy't sommer op die houtkaai in Mosselbaai gaan hengel.
"Niks wou byt nie. Net 'n paar gorries en blaasoppies. Maar meteens was daar 'n ding by my lyn. Die ding trek swaar uit. Toe ek hom nader trek, steek daar twee handvatsels van 'n motorfiets uit. Ek het 'n Harley-Davidson aan die voorwiel gehaak.
"Man, ek maak toe die ou motorfiets daar op die hawe staan. Die ding was vol mossels en oesters en van die rooiaas begroei. Ek haal toe my Joseph Rodgers-knipmes uit en begin oesters eet, sommer hier van die agterste nommerplaat af.
"Toe ek so halfpad geëet het, sien ek dat dit 'n CG-registrasienommer is. Van Oudtshoorn en natuurlik wie weet hoe in die see ingefoeter. Toe ek die saalsak oopmaak, kry ek daar nog 'n pak vis en tjips wat versteen het en 'n halfbottel White Horse-whiskey. Die horse lyk toe al soos 'n seeperdjie. In die ander sak kry ek 'n pak Uiltjie-sigare. Die uitjie lyk al nes 'n seevoël. Die voorlig se lampglas was vol seewater met 'n paddavissie wat daarin swem."
"Nou probeer ek die motorfiets start. Met die vierde trap toe vat hy. Die rook draai en dit stink soos by Saldanha se visfabriek. Agter by die exhaust kom stukkies kreef, mossels en krap uit. Hier by die ketting kom'n seekat uitgesukkel met agt kleintjies – een onder elke poot – besig om hulle te borsvoed. Toe skakel ek die Harley se ligte aan. En wee' jy, dis toe nog op 'bright'."
"Wag, wag," sê die eerste hengelaar, "ek glo van die motorfiets en dat hy gevat het, maar daai ligte wat brand, aikôna!"
"Goed," sê die tweede hengelaar, "maak jy jou galjoen kleiner, dan skakel ek die Harley se ligte af."